b"\n_START_ARTICLE_\nFrancisco Azor\xc3\xadn Poch\n_START_SECTION_\nBiografia\n_START_PARAGRAPH_\nFill de l'arquitecte socialista i esperantista Francisco Azor\xc3\xadn Izquierdo, es doctor\xc3\xa0 en Ci\xc3\xa8ncies Matem\xc3\xa0tiques i diplom\xc3\xa0 en Estad\xc3\xadstica per la Universitat de Madrid. En acabar la guerra civil espanyola hagu\xc3\xa9 d'exiliar-se amb la seva fam\xc3\xadlia. Fou professor de mostreig a la Universitat Central de Vene\xc3\xa7uela i assessor del Banc Central de Vene\xc3\xa7uela, alhora que en 1955 era nomenat assessor de la UNESCO i en 1962 director d'estad\xc3\xadstica i projeccions de la Comissi\xc3\xb3 Econ\xc3\xb2mica per a Am\xc3\xa8rica Llatina i el Carib (CEPAL). En 1965 fou nomenat membre de l'Institut Internacional d'Estad\xc3\xadstica i en 1980 membre de la Comissi\xc3\xb3 de Terminologia de la International Association of Survey Statisticians._NEWLINE_El 1961 va tornar a Espanya en obtenir la c\xc3\xa0tedra d'estad\xc3\xadstica matem\xc3\xa0tica i c\xc3\xa0lcul de probabilitats a la Universitat de Santiago de Compostel\xc2\xb7la. En 1974 va obtenir la mateixa c\xc3\xa0tedra a la Universitat Aut\xc3\xb2noma de Madrid, en la que fou director del Departament d'Estad\xc3\xadstica Matem\xc3\xa0tica._NEWLINE_De 1977 a 1982 fou president de l'Institut Nacional d'Estad\xc3\xadstica d'Espanya, per\xc3\xadode en el que es van iniciar els Cursos Intensius de mostreig amb aplicacions a enquestes a Llars. En 1980 fou escollit acad\xc3\xa8mic de la Reial Acad\xc3\xa8mia de Ci\xc3\xa8ncies Exactes, F\xc3\xadsiques i Naturals, i en va prendre possessi\xc3\xb3 l'any seg\xc3\xbcent amb el discurs Conjuntos borrosos, estad\xc3\xadstica y probabilidad. Tamb\xc3\xa9 ha estat doctor honoris Causa per la Universitat de M\xc3\xa0laga, membre de l'Institute of Mathematical Statistics, de l'American Statistical Association, de l'Econometric Society, de l' Associaci\xc3\xb3 Espanyola de Recerca Operativa, Estad\xc3\xadstica i Inform\xc3\xa0tica i de la Gesellschaft f\xc3\xbcr Klassifikation."